Hósdagin tann 3. september kl. 14.00 læt Rúsdrekkasøla Landsins upp handil í Miðlon, við Hoyvíksvegin í Tórshavn. Tá útsølan hjá Rúsdrekkasølu Landsins við Hoyvíksvegin á Hálsi í Tórshavn letur aftur í dag kl. 17.30, letur hon ikki upp aftur í somu hølum í morgin. Orsøkin er, at bygningurin er so fongdur við soppavøkstri, at Arbeiðseftirlitið í dag gav Rúsdrekkasøluni boð um at gevast við øllum virksemi í bygninginum. Leiðslan á Rúsdrekkasøluni hevur í eina tíð havt illgruna um sopp í hølunum á Hálsi, sum Rúsdrekkasølan leigar frá Vinnuframagrunninum, ið eisini hevur sína skrivstovu í bygninginum. Í sambandi við ein leka fyrr í summar varð staðfest, av HMP Consult, í samstarvi við Dansk Bygnings Analyse, at soppavøkstur var til staðar í bygninginum. Síðani hevur Dansk Bygningsanalyse, eftir áheitan frá leiðsluni í Rúsdrekkasøluni, gjørt tvær nýggjar kanningar. Tann fyrra staðfesti, at talan var um víðfevndan soppavøkstur, og í seinastu kanningini, ið varð latin síðst í farnu viku var staðfest, at bygningurin ikki var egnaður sum arbeiðspláss í verandi líki. Føroyska Arbeiðseftirlitið hevur alla tíðina verið kunnað um úrslitið av kanningunum, og í seinastu kanningarniðurstøðuni heitti Dansk Bygningsnalyse á føroyska Arbeiðseftirlitið, um at støðga virkseminum í bygninginum, til viðurskiftini eru nærri kannað. Á fundi við leiðslu og ráðgevarar hjá Rúsdrekkasøluni í morgun, staðfesti Arbeiðseftirlitið, at bygningurin skal steingjast beinanvegin. Í løtuni er óvist hvussu verður við útsøluvirkseminum hjá Rúsdrekkasøluni, men greiða er væntandi fingin á hesum í seinasta lagi í morgin, mikudagin. -Vit hava longu flutt ein part av virkseminum til goymslubygning okkara á Hjalla. Vinnan–t. v. s. útskeinkingarstøðini–koma sostatt ikki at merkja hesa íkomnu støðuna, sigur Elsa Maria Holm Olsen, stjóri á Rúsdrekkasølu Landsins. -Vit arbeiða í løtuni við at finna eina loysn viðvíkjandi útsøluni. Vit hava leitað eftir egnaðum hølum, og rokna við at kunna lata upp aftur hósdagin í øðrum hølum í býnum. Fløskumóttøkan verður ikki virkin komandi tíðina, og heitt verður tí á viðskiftafólk okkara um at nýta fløskumóttøkur á hinum deildunum hjá Rúsdrekkasøluni. Helst verður talan um eina avmarkaða tænastu í fyrstani, í mun til ta tænastu, vit hava kunnað givið, sigur Elsa Maria Holm Olsen. 20 fólk starvast hjá Rúsdrekkasølu Landsins við Hoyvíksvegin. 10 í handlinum, 7 í umsitingini og 3 í goymsluni og fløskumóttøkuni. Fleiri upplýsingar kunnu fáast við at venda sær til Elsu Mariu Holm Olsen